เดินหน้าเตรียมพร้อมจัดงานศิลปาชีพประทีปไทย OTOP ก้าวไกลด้วยพระบารมี ปี 2564
นายสุทธิพงษ์ จุลเจริญ อธิบดีกรมการพัฒนาชุมชน เป็นประธานแถลงข่าวการจัดงาน “ศิลปาชีพประทีปไทย OTOP ก้าวไกลด้วยพระบารมี” ปี 2564 ระหว่างวันที่ 30 กันยายนถึง 9 ตุลาคมนี้ โดยกล่าวว่า ตามที่กระทรวงมหาดไทย มอบหมายให้กรมการพัฒนาชุมชน จัดงาน “ศิลปาชีพประทีปไทย OTOP ก้าวไกลด้วยพระบารมี” ปี 2564 เพื่อเฉลิมพระเกียรติและเป็นการสำนึกในพระมหากรุณาธิคุณสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง รวมทั้งเพื่อบรรเทาผลกระทบของผู้ผลิต ผู้ประกอบการ OTOP ที่ได้รับผลกระทบจากโควิด-19 หลังจากสถานการณ์การแพร่ระบาดเริ่มคลี่คลาย กรมการพัฒนาชุมชน จึงมีแผนการดำเนินงานเพื่อเยียวยา ให้ผู้ซื้อได้มีโอกาสพบปะและสนับสนุนผู้ประกอบการ OTOP อย่างต่อเนื่อง ภายใต้มาตรการควบคุมโรค ในรูปแบบ Hybrid (ผสมผสาน) ทั้ง Online หรือรูปแบบเสมือนจริง จะจัดแสดงและจำหน่ายผลิตภัณฑ์ศิลปาชีพ ผลิตภัณฑ์ OTOP ผ่านทางเวปไซต์ www.otop-shopping.com และรูปแบบ Onsite จัดแสดงและจำหน่ายผลิตภัณฑ์ OTOP ระดับ 3 – 5 ดาว จำนวน 200 ร้านค้า ในห้างสรรพสินค้า 3 แห่ง ได้แก่ โซนแบงค์กิ้ง ชั้น 1 ศูนย์การค้าเมกา บางนา , เมืองสุขสยาม ชั้น G ไอคอนสยาม และลานโปรโมชั่น ชั้น 1 ศูนย์การค้าเจเจมอลล์ การจัดงานครั้งนี้ จะช่วยสร้างงาน สร้างอาชีพ สร้างรายได้ ให้ผู้ผลิต ผู้ประกอบการ ตลอดจนสมาชิกกลุ่มต่างๆ เพื่อเป็นการกระตุ้นเศรษฐกิจของประเทศด้วย